送直閣杜君章守齊
作者：晁補之
朝代：宋

paragraphs: 杜公文史不讀律，平反世稱徐有功。
官爲列卿位亦顯，臯陶事與禮樂同。
書生骫骳笑法令，弦歌不愧陵陂中。
衆賢和豫治乃舉，但願主聖朝廷公。
白頭典校漢天祿，未煩載酒如揚雄。
自言臣老應報國，五馬便去如飛鴻。
京東耳聞事可數，似說振貸倉儲空。
裕民誠患力不足，措國豈與民俱窮。
才難所要遇事了，仁厚未免無能蒙。
囊中餐玉百未試，干越在匣光生虹。
却嗟鉛槧坐棄日，伊我何補羞兒童。
力能如虎安敢爾，鬢毛幸未成老翁。
亦思一郡效尺寸，官卑未許伸喉嚨。
飽知世事祗坐嘯，又看馬鬣吹西風。
平生放意在雲水，落身塵土禽閉籠。
經時無酒對佳客，借與歌舞開心胸。
公行媌曼載雙舸，誰與客勸琉璃鍾。